Εξι χρόνια μετά το «Μικρό Ψάρι», «Η Μπαλάντα της Τρύπιας Καρδιάς», η νέα ταινία του Γιάννη Οικονομίδη, θα συναντήσει το κοινό της στις αίθουσες σε λίγες μέρες - την Πέμπτη 5 Μαρτίου.

Μετά το αστικό νεονουάρ, ο Οικονομίδης πειραματίζεται με τη μαύρη κωμωδία, χωρίς να προδίδει τις προθέσεις ή το σήμα-κατατεθέν κινηματογραφικό του στιλ. Μία καυστική ματιά στον νεοέλληνα που ανεβάζει το χιούμορ στα κόκκινα, καθώς θέλει να αποτυπώσει «την ανθρώπινη γελοιότητα» όπως λέει κι ο ίδιος ο δημιουργός.

Δείτε κι αυτό: Το Flix στα γυρίσματα της νέας ταινίας του Γιάννη Οικονομίδη, «Η Μπαλάντα της Τρύπιας Καρδιάς»

Το αιώνιο καψουροτράγουδο της νεοελληνικής καρδιάς Σε μια κωμόπολη της ελληνικής επαρχίας, όπου όλοι γνωρίζουν τα άπλυτα όλων, δύο άντρες διεκδικούν την ίδια μοιραία (;) γυναίκα. Ανδρικοί εγωισμοί, καψουριά, απληστία, συμφέροντα, εκβιασμοί, υπόκοσμος και δύο ελληνίδες μάνες φτάνουν την κατάσταση στα όρια. Με αφορμή ένα ερωτικό τρίγωνο, ο Οικονομίδης αποτυπώνει τη διαφθορά, την μικροπρέπεια, το αιώνια επιπόλαιο, τυχοδιωκτικό «ελληνικό όνειρο». Με καυστική ματιά, αλλά και χιούμορ και κατανόηση, γιατί όλοι είμαστε λίγο πολύ κομμάτι μίας επαρχιακής Ελλάδας που τη συναντάς παντού - «και η Αθήνα αυτό είναι: ένα μεγάλο χωριό». Στην «Μπαλάντα της Τρύπιας Καρδιάς» το περιθώριο στρέφει τον καθρέφτη στην ευρύτερη τάξη των αναγνωρίσιμων «Ελληναράδων νεοελλήνων», που παραμένουν κολλημένοι σε μία κομπογιανίτικη, μπακάλικη επιχειρηματικότητα, αντράκια που πουλάνε τσαμπουκά στα κόκκινα, ενώ τρέχουν πίσω από γυναίκες που τους απέρριψαν και μανάδες που τους έχουν θεούς.

Η "Μπαλάντα της Τρύπιας Καρδιάς» είναι μαύρη κωμωδία. Είναι καραμπινάτη μαύρη κωμωδία. Είναι πολύ πιο πριμοδοτημένο το χιούμορ. Δεν λείπει φυσικά η παρατήρηση, το σκοτάδι - απλά κυριαρχεί ο ζόφος της ηλιθιότητας, της βλακείας, της ανθρώπινης γελοιότητας...» | Γιάννης Οικονομίδης

Τέχνη για κολλημένους αυτό είμαστε / Ρωτάν τι παίζει με 'μας και με ποιους είμαστε

Ομως όλα αυτά δεν τα είπε ο Γιάννης Οικονομίδης στο Flix. Εμείς απλώς... κρυφακούσαμε. Το μικρόφωνο διεκδίκησε (και του το παραχωρήσαμε με χαρά και τιμή) ο ΛΕΞ - ο Ελληνας ράπερ που είναι φανατικός σινεφίλ και μεγάλος φαν του Οικονομιδη. Ο 36χρονος hip hop καλλιτέχνης κατέβηκε από τη Θεσσαλονίκη για αυτή τη συνομιλία/συνέντευξη που ξεπέρασε τα όρια της «Μπαλάντας» και αναπτύχθηκε γύρω από το σύνολο του έργου του Ελληνα κινηματογραφιστή.

Αλλωστε και οι δύο δημιουργοί έχουν πολλά κοινά: μιλούν την ίδια γλώσσα, κοιτούν κατάματα και με ωμή ειλικρίνεια ένα ελληνικό περιθώριο που έμενε χωρίς αντιπροσώπευση στη μουσική και στο σινεμά, κάνουν «τέχνη για κολλημένους».

Oι ράπερς αγαπούν και βρίσκουν αναφορές στο σινεμά του Οικονομίδη. Χρησιμοποιούν ατάκες σου στους στίχους τους. Αυτό είναι μεγάλη επιτυχία. Δείχνει πόσο επίκαιρος είσαι. Πόσο συγχρονισμένος με την πραγματικότητα που ζουν παιδιά που είναι 20-25 χρονών. Μπορούν να δουν ότι κάποιος μιλάει για θέματα δικά τους...» | ΛΕΞ

Δεν είναι οργή, είναι πόνος. Είναι ένα «γαμώτο». Ενα «γιατί»

Ακούστε Οικονομίδη και ΛΕΞ να ραπάρουν αλήθειες για την Ελλάδα που «είναι η ωραιότερη χώρα στον κόσμο και εμείς συνεχίζουμε να την έχουμε μπουρδέλο», την πηγή έμπνευσης ενός καλλιτέχνη που μπορεί να προέρχεται από τα δικά του σκοτάδια, το χιούμορ ως ένα γερό εργαλείο όταν θέλεις να μιλήσεις σοβαρά, την ευθύνη και την κριτική ματιά του σινεμά και της μουσικής, το ξέσπασμα απέναντι στα πράγματα, την οργή.

Το ραπ είναι οργή. Το σινεμά του Οικονομίδη είναι οργή. Θα ησυχάσουν ποτέ; Θα ηρεμήσει ο Οικονομιδης ποτέ;

Μεγαλώστε την οθόνη, πατήστε το play στο βίντεο που σκηνοθέτησε ο Νίκος Πάστρας για το Flix

Η «Μπαλάντα της Τρύπιας Καρδιάς» του Γιάννη Οικονομίδη κάνει πρεμιέρα στις ελληνικές αίθουσες την Πέμπτη 5 Μαρτίου, αποκλειστικά στον κινηματογράφο ΑΣΤΥ

Διαβάστε και δείτε περισσότερα: